Document ID: /roh_data/filtered/fineweb-2-filterrobots_roh.jsonl.gz/4281

Lavurs
Ortulanas ed ortulans da verdura produceschan legums, per exempel carottas, tomatas, tschagulas, salata u oberschinas. Il pli savens sa spezialisescha in manaschi sin tips da legums specifics u sin l’agricultura biologica. Ortulans da verdura èn responsabels per tut ils pass da producziun en il liber ed en las serras. Els utiliseschan tecnicas e sistems da cultivaziun e maschinas modernas.
Ortulans da verdura tgiran ed engraschan las culturas. Zerclim, parasits e malsognas cumbattan els a moda uschè favuraivla a l’ambient sco pussibel. Cunzunt ortulans da verdura cun l’accent sin l’agricultura biologica èn spezialists per la cultivaziun cun la natira e per il mantegniment da la varietad da las spezias.
En serras tiran ortulans da verdura plantinas da sems ch’els han semnà sezs. Uschespert che quels èn gronds avunda mettan els las plantas adattadas en il liber. Els fan attenziun da mantegnair la fritgaivladad dal terren. Perquai planiseschan els per exempel ina cultura alternanta adattada.
Ortulans da verdura sauan, engraschan e tgiran las culturas. Zerclim, parasits e malsognas cumbattan els a moda uschè favuraivla a l’ambient sco pussibel. Cunzunt ortulans da verdura cun l’accent sin l’agricultura biologica èn spezialists per la cultivaziun en accord cun la natira e per il mantegniment da la varietad da las spezias. Sper la protecziun da l’ambient resguardan ils spezialists era las prescripziuns davart la segirezza da la lavur e protegian lur atgna sanadad, per exempel cun la vestgadira da lavur adequata.
Ortulans da verdura defineschan la data da la racolta ideala e racoltan ils differents legums a maun u cun agid da maschinas. La verdura sto vegnir preparada conscienziusamain per il transport, per la vendita u per il deposit. Ils ortulans sorteschan, lavan, fan giu la paletscha, taglian ed emballeschan la verdura. Manaschis pli gronds lavuran cun maschinas che ston vegnir manischadas.
Per la lavur quotidiana dovran ortulans da verdura utensils sco zappas e palas, ma era maschinas sco tractors, araders e maschinas da semnar e sortir. Per reglar la glisch, la temperatura e l’umiditad en serras lavur'ins cun computers.
Scolaziun
Basa legala
Ordinaziun federala 8-5-2008
Durada
3 onns
Furmaziun en la pratica
En in manaschi da cultivaziun da verdura
Furmaziun en scola
Curs da bloc dad 1-6 emnas a’Inforama Seeland ad Ins
Roms professiunals
- cultivaziun da plantas: semnar, racoltar, magasinar, preparar per la vendita; reglar e mantegnair maschinas ed utensils; chapir las relaziuns da l’economia da manaschi, da la politica, dal dretg e da la natira en il conturn professiunal
- La furmaziun da basa po era vegnir absolvida cun il rom d’accent agricultura biologica.
Curs ordaifer il manaschi
segirezza da la lavur, protecziun da la sanadad, igiena e garanzia da la qualitad, utilisaziun da vehichels idraulics e d’apparats per la protecziun da las plantas, cultivaziun da plantinas
Maturitad professiunala
La furmaziun en scola vegn absolvida en curs da bloc e perquai vegn la scola da maturitad professiunala frequentada en general pir suenter la furmaziun da basa.
Diplom
Attestat federal da qualificaziun "ortulan / ortulana da verdura AFQ"
Premissas
Furmaziun preliminara
- scola populara terminada, stgalim da scola superiur u mesaun cun bunas prestaziuns
- cun in attestat federal professiunal (AFP) en agricultura cuzza la furmaziun tar il ortulan / ortulana (AFQ) per regla 2 onns.
- cun in attestat federal da qualificaziun (AFQ) en in’autra professiun agricula cuzza la furmaziun per regla 1 onn.
Pretensiuns
- plaschair da la natira e da la lavur en il liber
- abilitad da lavurar en ina gruppa
- capacitad cumprensiva
- abilitad da chapir connexs
- enclegientscha tecnica per la lavur cun maschinas
- senn da responsabladad
- enclegientscha pratica
- forza corporala
- buna sanadad
Furmaziun supplementara
Curs
purschidas da l’Inforama ad Ins, dal Strickhof ad Au ZH u da la ZHAW a Wädenswil
Scolaziun supplementara
suenter avair terminà la furmaziun da basa po vegnir absolvida ina furmaziun scursanida dad 1 onn en in’autra professiun agricula
Examen professiunal (EP)
mainagestiun en la cultivaziun da verdura cun certificat professiunal federal u in auter examen professiunal en il sectur da l’agricultura; p. ex. ortulan / ortulana cun certificat professiunal federal
Examen professiunal superiur (EPS)
maister / maistra d’ortulans da verdura ni in auter examen professiunal superiur; p. ex. maister / maistra d’agricultura u maister /maistra d’ortulans
Scola spezialisada superiura (SSS)
agrotecnicher / agrotecnicra SSS, commerziant agricul / commerzianta agricula SSS
Scola auta spezialisada (SAS)
Bachelor of Science (SAS) en agronomia (p.ex. cun approfundaziun en scienza da plantas) u Bachelor of Science (SAS) en l’inschigneria da l’ambient (p.ex. cun approfundaziun en l’agricultura biologica e l’orticultura)
Cundiziuns da lavur
Ortulans da verdura lavuran en manaschis da la cultivaziun da verdura ed en orticulturas, sin bains purils u en societads agriculas. Els pon era lavurar en la commerzialisaziun u sco cussegliaders en la branscha.
Ortulans da verdura lavuran tut tenor la stagiun da tutt’aura ubain en il liber ubain en serras climatisadas. Las culturas da legums dovran tgira quotidiana. Perquai ha la glieud da professiun savens temps da lavur irregulars. La chargia da lavur dependa da la stagiun e da l’aura.
La branscha spetga sfidas multifaras: products agriculs ston ademplir autas pretensiuns da qualitads ed il conturn da lavur sa mida cun la globalisaziun e la midada dal clima.